หุ้นปิดตลาดร่วง 12.60 จุด
ปิดตลาดหุ้นภาคเช้าดัชนีปิดที่ระดับ 723.56 จุด ลดลง 12.60 จุด
19 เม.ย. 2553

ปิดตลาดหุ้นภาคเช้าดัชนีปิดที่ระดับ 723.56 จุด ลดลง 12.60 จุด
ดัชนีหุ้นไทย วันที่ 19 เม.ย. 2553 ทันทีที่เปิดให้ซื้อขาย ดัชนีหุ้นปรับตัวลดลงอย่างแรงถึง 10 จุด ลงไปแตะระดับต่ำสุดที่ 714.66 จุด และปิดตลาดภาคเช้าที่ระดับ 723.56 จุด ลดลง 12.60 จุด หรือ 1.71% มูลค่าการซื้อขาย 14,564 ล้านบาท 
นักวิเคราะห์ กล่าวว่า ตลาดหุ้นไทยปรับตัวลดลงแม้ว่าจะเป็นไปในทิศทางเดียวกับตลาดหุ้นเพื่อนบ้าน กังวลต่อข่าวการฟ้องร้องโกลด์แมน แซคส์ จาก กลต.ของสหรัฐ แต่ตลาดหุ้นไทยมีปัจจัยการชุมนุมของกลุ่มเสื้อแดงยังเป็นแรงกดดันความมั่นใจของนักลงทุนอยู่อย่างต่อเนื่อง โดยเฉพาะกลุ่มผู้ชุมนุมประกาศว่าอาจจะมีการขยายการชุมนุมไปยังถนนสีลม
จากปัจจัยเหล่านี้การลงทุนในตลาดหุ้นจึงมีความเสี่ยงสูงสำหรับการเข้าลงทุนระยะสั้น แต่หากเป็นไปเพื่อลงทุนระยะกลางถึงยาวนั้น สามารถเข้าเลือกซื้อหุ้นพื้นฐานดี ใช้วิธีทยอยเข้ารับเป็นระดับๆ ไป